《探春慢 春晓赋春声》
清代·杨芸

漏箭初残，芸窗渐晓，春声百种先应。瑶鼎香消，画楼人倦，睡起峭寒犹凝。

回廊帘尽卷，听穿绿、雏莺声近。草芽青遍芳郊，春晓几番花信。

脉脉闲愁无据，更谁倚玉箫，催递吟兴。阑畔娇莺，梁间憨燕，软语商量不定。

一树香桃艳，乍仿佛、明妆端正。戛触金铃。却愁薄暮风紧。

作者简介：杨芸（1778—？），字蕊渊，清常州金匮（今无锡）人，户部员外郎杨芳灿女，同邑景州知州秦承霈室。幼受四声，慧辨琴丝，妙修箫谱，词风美流，发在片玉冠柳之间，著有《金箱荟说》，皆古今闺阁诗话。